Dís hoekom ek hoop hetFoto: Crosswalk.com Deur Stefan Pieterse Vir my is die mees opwindende boodskap vandag dat dinge tog gaandeweg verander. Verandering daag altyd ou idees en maniere van doen uit en bring nuwe idees, hoop en leierskap. Die jaar 2016 is gekenmerk deur die “onmoontlike”; van Donald Trump wat nie sy hare kan beheer nie tot ŉ president wat (binnekort) die magtige Amerika gaan regeer, van die Nkandla-hofsaak tot Brexit, en van die DA se oorwinning in verskeie metropole en #Feesmustfall tot die Springbokke se rekordnederlaag teen Italië. Wanneer die onmoontlike soos hierbo gebeur, hou dit altyd gevolge in waarvoor mens nie voorsiening kan maak nie. So, byvoorbeeld, het die sangeres Barbra Streisand in 2003 vir Kenneth Adelman en Pictopia.com gedagvaar omdat hulle ŉ foto van haar op die internet geplaas het wat sy wou keer. Voor die hofsaak het slegs ses mense die foto afgelaai (van wie twee lede van haar regspan was), maar daarna het honderde duisende mense die foto besigtig. Haar doelbewuste handeling het dus ŉ onbedoelde gevolg, veel groter as haar beplande uitkoms, meegebring. Hiervan gaan ons in 2017 baie sien. Jong leiers: Daar is soveel jong leiers wat met nuwe oë na ou probleme kyk en vernuwende oplossings bied. Op internasionale vlak rig entrepreneurs soos Elon Musk en Mark Zuckerberg besighede op, wat eeue oue idees die stryd aansê. Hulle oplossings is vars, bemagtigend en fokus op selfdoen (eerder as die staat doen). In Suid-Afrika sien ons dat die privaat sektor en burgery meer aktief as ooit tevore is met instellings soos AfriSake, Solidariteit en Akademia wat buite-oplossings vir binneprobleme skep – sonder om op staatsafhanklikheid te fokus. Meer en beter idees: Alles wat jy rondom jou sien, was eers ŉ idee. Die internet en moderne tegnologie skep egter groter en vinniger toegang tot nuwe, meer en beter idees. Internet en aanlyn universiteite maak ook die uitruilbaarheid van idees makliker en vinniger. Gemeenskap: Die politieke pendulum oor die hele wêreld swaai weg van die staat af terug na die gemeenskap omdat dit meer mag in die mens self se hande plaas. Mense is moeg vir valse beloftes, swaar belasting, hoë werkloosheidsyfers en statutêre slawerny soos met apartheid en swart ekonomiese bemagtiging. Vir meer as 60 jaar het die NP én die ANC probeer om politieke oplossings vir Suid-Afrika te bied. Albei kon egter net gedeeltelike oplossings vir ŉ gedeelte van die bevolking vir gedeeltes van tyd bied, en hoe dan anders? Politieke oplossings kan nooit permanensie of sekerheid bied nie. Instellings en gemeenskappe kan wel. Dit is bemagtigend om te besef dat die toekoms te belangrik is om aan ŉ mislukkende staat (oftewel staatlose staat) of politieke party oor te laat. Die krag lê by jou om ŉ verskil te maak en nie by die president nie. Die krag lê by jou om jou eie welvaart te skep en nie die regering nie. Die krag lê by jou om jou woonbuurt veilig te hou en nie slegs die polisie nie. Die krag lê by jou om ŉ slaggat reg te maak as die munisipaliteit nie kan of wil nie. Jy hoef nie die slagoffer van ŉ staatlose staat in 2017 te wees nie. Draai na jou gemeenskap, draai na mekaar, en reageer op krisisse deur te bou. Daar is hoop!